अरुणाचल प्रदेश में सामने आए Covid-19 के तीन नए मामले
अरुणाचल प्रदेश में कोविड-19 के तीन नए मामले आने से संक्रमितों की संख्या शुक्रवार को 16,836 हो गयी। स्वास्थ्य विभाग के एक अधिकारी ने इस बारे में बताया। उन्होंने बताया कि नामसई से तीन नए मामले आए।
ईटानगर: अरुणाचल प्रदेश में कोविड-19 के तीन नए मामले आने से संक्रमितों की संख्या शुक्रवार को 16,836 हो गयी। स्वास्थ्य विभाग के एक अधिकारी ने इस बारे में बताया। उन्होंने बताया कि नामसई से तीन नए मामले आए। संक्रमितों के संपर्क में आए लोगों की जांच के दौरान इन मामलों की पुष्टि हुई। कोविड-19 मामलों के लिए राज्य के निगरानी अधिकारी (एसएसओ) लोबसांग जम्पा ने बताया कि एक को छोड़कर किसी में संक्रमण के लक्षण नहीं थे। उन्होंने बताया कि राज्य में अब तक 16,775 लोग संक्रमण से मुक्त हो चुके हैं। कुल 56 लोगों की वायरस के कारण मौत हुई है। अधिकारी ने बताया कि बृहस्पतिवार को 532 नमूनों की जांच की गई। राज्य में अब तक कुल 4,02,617 नमूनों की जांच की जा चुकी है। राज्य के टीकाकरण अधिकारी (एसआईए) दिमोंग पाडुंग ने कहा कि राज्य में 18,697 स्वास्थ्य कर्मियों एवं अग्रिम पंक्ति के कर्मियों को टीका लगाया जा चुका है। बृहस्पतिवार को 3113 लोगों को टीके दिए गए। इनमें से 1746 लोगों को टीके की पहली खुराक और 1367 लोगों को दूसरी खुराक दी गयी।वहीं, देश में 19 दिनों के बाद कोविड-19 के 13,000 से ज्यादा नए मामले सामने आने के साथ ही संक्रमितों की कुल संख्या बढ़ कर 1,09,63,394 हो गयी जबकि 1,06,67,741 लोग स्वस्थ हो चुके हैं। केंद्रीय स्वास्थ्य मंत्रालय के आंकड़ों के मुताबिक, पिछले 24 घंटे में संक्रमण के कुल 13,193 मामले आए। संक्रमण से 97 और लोगों के दम तोड़ने से मृतकों की संख्या 1,56,111 हो गयी है। कुल 1,06,67,741 लोग स्वस्थ हो चुके हैं जिससे ठीक होने की दर 97.30 प्रतिशत हो गयी है और मृत्यु दर 1.42 प्रतिशत है।आंकड़ों के मुताबिक, देश में उपचाराधीन मरीजों की संख्या 1.5 लाख से नीचे हैं। कुल 1,39,542 मरीजों का उपचार चल रहा है, जो कि कुल मामलों का 1.27 प्रतिशत है। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितम्बर को 40 लाख से अधिक हो गई थी। वहीं, संक्रमण के कुल मामले 16 सितम्बर को 50 लाख, 28 सितम्बर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवम्बर को 90 लाख और 19 दिसम्बर को एक करोड़ के पार चले गए थे। भारतीय आयुर्विज्ञान अनुसंधान परिषद (आईसीएमआर) के अनुसार, देश में 18 फरवरी तक 20,94,74,862 नमूनों की कोविड-19 संबंधी जांच की जा चुकी है। इनमें से 7,71,071 नमूनों की जांच बृहस्पतिवार को की गई। संक्रमण से मरने वाले 97 लोगों में 38 महाराष्ट्र से, 14 केरल से और 10 पंजाब से हैं। देश में कोविड-19 से अब तक 1,56,111 लोगों की मौत हुई है जिनमें 51,669 लोग महाराष्ट्र से, 12,444 लोग तमिलनाडु से, 12,282 लोग कर्नाटक से हैं।वहीं 10,896 लोग दिल्ली से, 10,239 लोग पश्चिम बंगाल से, 8,709 लोग उत्तर प्रदेश से और 7,166 लोग आंध्र प्रदेश से हैं। स्वास्थ्य मंत्रालय ने बताया कि मरने वालों में 70 प्रतिशत से अधिक लोग गंभीर बीमारी से पीड़ित थे। मंत्रालय ने अपनी वेबसाइट पर बताया कि उसके आंकड़ों का आईसीएमआर के आंकड़ों के साथ मिलान किया जा रहा है।